En 16-årig ung mand er lørdag morgen blevet anholdt og sigtet for vold. Det oplyser vagtchef ved Nordjyllands Politi Bruno Brix. Den 16-årige ville lørdag morgen, kort inden klokken syv, stige ombord på en bus på Bredgade i Pandrup sammen med en yngre kammerat. De to havde dog, ifølge vagtchefen, ingen intention om at betale for busturen og chaufføren ville derfor ikke lade de to unge stige ombord. - Han afviste dem og bortviste dem fra bussen og det fik så den ene af de to til at slå chaufføren i ansigtet med en knytnæve, fortæller vagtchefen. Både den 16-årige og den yngre kammerat blev efter episoden taget med til politigården i Aalborg til afhøring og den 16-årige blev sigtet for vold. Det er vagtchefens forventning at den 16-årige bliver løsladt efter endt afhøring. Da begge de unge mænd er under 18 år er de sociale myndigheder blevet inddraget i sagen. Buschaufføren pådrog sig lettere skader på næsen.

Opsummering:
En buschauffør fik et slag i ansigtet, da han ville bortvise to unge mennesker, der ikke ville betale for at komme med bussen.